OBRAZLOŽENJE UZ DRUGE IZMJENE I DOPUNE

PRORAČUNA OPĆINE LIŽNJAN-LISIGNANO ZA 2021.G.

## I OPĆE NAPOMENE

U skladu s odredbama Zakona o proračunu (Narodne novine br. 87/08,136/12,15/15) koje se odnose na izradu proračuna, vlastitih procjena pojedinih prihoda i rashoda, objavljenih Uputa Ministarstva financija za izradu proračuna jedinica lokalne i područne (regionalne) samouprave za razdoblje od 2021. do 2023. godine, Općina Ližnjan – Lisignano je donesla Proračun za 2021. godinu i projekcije proračuna za 2022. i 2023. godinu ( Sl. novine Općine Ližnjan-Lisignano 9/2020)

Potom je, slijedom odredbi članka 46. Zakona o proračunu («Narodne novine» broj 87/08,136/12,15/15) Načelnik izvršio izmjene u Proračunu za 2021.godinu kroz Odluku o preraspodjeli sredstava planiranih u Proračunu Općine Ližnjan-Lisignano za 2021. godinu Klasa: 400-08/21-01/1, Urbroj:, 2168/03-01-21-1 od 1. travnja 2021.g., te Odluku od drugoj preraspodjeli sredstava planiranih u Proračunu Općine Ližnjan-Lisignano za 2021. godinu Klasa: 400-08/21-01/2, Urbroj:, 2168/03-01-21-1 od 20. svibnja 2021.g. Prema Zakonu o proračunu o donesenim odlukama o preraspodjeli sredstava načelnik izvješćuje predstavničko tijelo u polugodišnjim i godišnjim izvještajima o izvršenju proračuna, no u kratkim crtama, kroz navedene odluke donesene su preraspodjele rashodovnih stavki proračuna na način da su se umanjile određene stavke iz komunalnog programa izgradnje i održavanja, te se istovremeno uvećala stavka rashoda potrebnih sredstava za izgradnju novog dječjeg vrtića u Ližnjanu. Za dovršetak izgradnje su bili potrebni dodatni, zamjenski naknadni radovi o čemu je glavni nadzorni inženjer izvijestio općinu, te dostavio svoja izviješća u kojima je utvrdio da su zahtjevi izvođača prihvatljivi i opravdani u financijskom, tehničkom i tehnološkom smislu.

Kako je na koncu 2020.godine Općina ostvarila niži iznos viška prihoda u odnosu na izvorno procijenjeni iznos, te kako se očekivao priljev značajnijeg iznosa po osnovi prihoda od komunalnog doprinosa; i kako je za preseljenje, zapošljavanje novih odgajatelja, te pokretanje rada u novom dječjem vrtiću u Ližnjanu bilo potrebno iznaći dodatna financijska sredstva, pristupilo se izradi Prvih izmjena i dopuna proračuna Općine Ližnjan-Lisignano za 2021.g. Općinsko vijeće Općine Ližnjan-Lisignano je na sjednici 25. lipnja 2021.g. usvojilo predložene Prve izmjene i dopune proračuna.

Međutim, u mjesecu srpnju 2021.g. Općina je zaprimila mišljenje glavnog nadzornog inženjera u smislu dodatnih povećanih količina izvedenih radova od strane izvođača gradnje dječjeg vrtića u Ližnjanu tvrtke Idea Projekt d.o.o. i projekcije troškova okončane situacije za navedeni projekt. U mišljenju nadzora se u kratkim crtana navodi da je okvirno izvršeno bez PDV-a: 80.000,00 kuna više zemljanih radova radi stvarne situacije na terenu, 80.000,00 kuna više izvedenih zidarskih radova zbog izvorno netočno navedenih stavki u troškovniku, 50.000,00 kuna više za elektroinstalaciju (jaka struja i elektroinstalacijski materijali), za povećane radove okoliša 90.000,00 kuna, te strojarskih radova u iznosu od 210.000,00 kuna za veće količine bakrenih cijevi, spiro cijevi ventilacije, toplinske izolacije i dr., a sve uslijed neusklađenosti predmjera navedenih u ugovornom troškovniku sa stvarno potrebnim količinama. Navedeno je da ima i stavki koje su manje izvedene. Nadzorni inženjer zaključuje kako su se radovi morali izvesti kako bi se osigurala funkcionalnost građevine i zadovoljili temeljni zahtjevi za građevinu. Zbog svega navedenog ovim se izmjenama osiguravaju dodatna sredstva u iznosu od 590.000,00 kuna za navedene potrebe, sve kako bi Predškolska ustanova na vrijeme do početka nove predškolske 2021/2022 godine mogla nesmetano započeti sa radom u novom dječjem vrtiću u Ližnjanu.

Prijedlog Izmjena i dopuna proračuna Općine Ližnjan – Lisignano za 2021. godinu donosi se na isti način kao i sam Proračun, te sadrži slijedeće elemente:

- opći dio proračuna koji sadrži račun prihoda i rashoda i račun financiranja

- posebni dio proračuna koji se sastoji od plana rashoda i izdataka raspoređenih u programe koji se sastoje od aktivnosti i projekata

- plan razvojnih programa.

U Računu prihoda i rashoda planirani prihodi i primici iskazani su po prirodnim vrstama i izvorima financiranja, a rashodi i izdaci po ekonomskoj klasifikaciji usklađenoj s Računskim planom proračuna.

U Računu financiranja iskazani su primici od financijske imovine i zaduživanja, te izdaci za financijsku imovinu i otplatu kredita i zajmova.

Posebni dio proračuna sadrži rashode i izdatke raspoređene po programima, odnosno njihovim sastavnim dijelovima (aktivnosti, tekući i kapitalni projekti). Rashodi su iskazani prema ekonomskoj, funkcijskoj klasifikaciji i izvorima financiranja.

Planovi razvojnih programa predstavljaju strateško-planski dokument jedinice lokalne i područne (regionalne) samouprave stvarajući pretpostavku za povezivanje svih strateških dokumenata jedinice sa proračunskim planiranjem.

U dijelu koji se odnosi na proračunskog korisnika Dječji vrtić Bubamara Ližnjan – Lisignano, ovim Drugim izmjenama Proračuna za 2021.g. nisu predviđene promjene.

# IZMJENE I DOPUNE PRORAČUNA

Ovim Drugim izmjenama i dopunama Proračuna za 2021.g. s projekcijama za 2022. i 2023.g., preraspoređuju i mijenjaju se planirane stavke za 2021. godinu bez promjene sveukupnog iznosa planiranih raspoloživih prihoda i primitaka i rashoda i izdataka uključivo prenesena sredstva konsolidiranog proračuna za 2021.g. , koji ostaje na ukupnoj razini od 46.238.621,50 kuna.

**II Prihodi, primici i raspoloživa sredstva – na stavkama prihoda, primitaka i raspoloživih sredstava ne vrše se izmjene i dopune.**

**III Rashodi i izdaci**

Prethodno planirani ukupni rashodi i izdaci u 2021. godini koji su iznosili 46.238.621,50 kuna također se zadržavaju na istoj razini.

Vrše se preraspodjele u ukupnom iznosu od 590.000,00 kuna raspoređene na stavkama rashoda za 2021. godinu u Posebnom dijelu proračuna kako slijedi:

* **U glavi 001 06 - Komunalne djelatnosti** ne mijenja se ukupni iznos, no, predlažu se izmjene i preraspodjela pojedinačnih stavki u iznosu od 590.000,00 kuna. Izmjene i preraspodjele se vrše na stavkama kako slijedi:
* U Programu građenja i uređenja ostalih objekata (zgrade, poslovni objekti, vrtići, škole) za 390.000,00 kuna se uvećavaju ukupno potrebna sredstva, dok se preraspodjele na aktivnostima odnosno kapitalnim projektima mijenjaju kako slijedi:
  1. Kapitalni projekt K100028 Gradnja i uređenje objekata u vlasništvu Općine Ližnjan - smanjuje se iznos predviđenih sredstava za Dodatno uređenje školskih igrališta u naseljima Šišan i Muntić u iznosu od -200.000,00 kuna .
  2. Kapitalni projekt K100040 Izgradnja dječjeg vrtića u Ližnjanu, rashodi za dodatne i nepredviđene troškove gradnje dječjeg vrtića, kako je uvodno pojašnjeno, uvećavaju se za 590.000,00 kuna zbog više izvedenih radova .
* U Programu građenja objekata i uređaja komunalne infrastrukture za 2021.g., predlaže se ukupno umanjenje za -390.000,00 kuna na stavkama komunalnih programa kako slijedi:
* U Programu 0510 Nerazvrstane ceste, Kapitalni projekt K100020 Izgradnja nerazvrstanih cesta, smanjuje se stavka rashoda za Izradu katastarskih podloga i izmjera za uknjižbu postojećih nerazvrstanih cesta za -50.000,00 kuna
* U programu izgradnje Javnih površina (0520), Kapitalnom projektu K100024 Izgradnja i uređenje javnih površina, ukupno se umanjuju predviđena sredstva za -190.000,00 kuna. Smanjuju se dvije stavke programa:
  1. stavka Dodatno uređenje dječjeg igrališta u Jadreškima za -100.000,00 kuna, i
  2. stavka Izrada projektne dokumentacije za izgradnju nogostupa ŽC 5120 (Placa - groblje Valtura ) za -90.000,00 kuna.
* U Programu 0530 Groblja, Kapitalni projekt K100023 Izgradnja i dodatna ulaganja na grobljima se smanjuje za -50.000,00 kuna, odnosno predviđa se da trenutno u proračunu neće biti potrebna sredstva za tu namjenu.
* U Programu 0540 Javna rasvjeta, Kapitalni projekt K 5400022 Izgradnja javne rasvjete, smanjuju se planirana sredstva rashoda projekta

za -100.000,00 kuna.

**Druge izmjene i dopune stavaka iz Posebnog dijela Proračuna za 2021.g. dodatno su obrazložene kroz predložene Druge izmjene i dopune programa građenja objekata i uređaja komunalne infrastrukture za 2021.g. , Prve izmjene i dopune programa tekućeg i investicijskog održavanja objekata i ostalih kapitalnih ulaganja u objekte u vlasništvu Općine Ližnjan – Lisignano za 2021.g.**

U Ližnjanu, 23.7.2021.g.